## Susana Camarero anuncia un conveni per a noves actuacions de prevenció de catàstrofes en la zona de la Cantereria d’Ontinyent

*** La titular de Servicis Socials visita la nova residència de la Beneficència d’Ontinyent que permetrà millorar l’atenció social a les persones majors**

La vicepresidenta primera i consellera de Servicis Socials, Igualtat i Vivenda, Susana Camarero, ha visitat la zona del parc inundable de la Cantereria a Ontinyent, en el parc de ‘Les Mamàs Belgues’, a on ha anunciat un nou conveni específic entre la Generalitat i l’Ajuntament d’Ontinyent per a regenerar i recuperar la zona inundable.

Mitjançant este acord, la Generalitat aportarà este any 450.000 euros, que se sumen als 2,5 milions d’euros anteriorment abonats, amb la finalitat d’adquirir i derrocar les vivendes situades en la zona afectada pel temporal de dana de 2019 i la borrasca Gloria. Això permet continuar impulsant este espai verd, en l’entorn del parc inundable que s’ha creat en la zona i que s’ha convertit en una referència d’esta mena d’actuació tant a escala nacional com internacional.

Camarero ha realçat que, “mitjançant este conveni específic, aconseguim reconvertir la zona en un parc inundable reduint la vulnerabilitat de la zona davant les inclemències climàtiques i generant espais d’esplai per a les famílies, alhora que s’eliminen riscos per als veïns”.

“El treball de prevenció davant possibles catàstrofes futures és clau per a minimitzar les seues conseqüències, per la qual cosa assegurar este espai a Ontinyent amb la col·laboració entre administracions i la inversió econòmica de la Generalitat aporta seguretat i qualitat de vida als veïns i al municipi”, ha explicat Camarero.

**Nova residència de majors d’Ontinyent**

La consellera també ha visitat la nova residència de majors de la Beneficència d’Ontinyent, un centre que ha canviat d’espai, comptant amb la col·laboració d’Ajuntament, Diputació i Generalitat i que permetrà ampliar considerablement el nombre de places per a persones majors, passant de les 41 existents en el centre actual a 97, la qual cosa millorarà la qualitat de vida i l’atenció dels majors de la zona.

“Les persones majors són una prioritat real per al Consell i, amb esta nova residència, assegurem la bona atenció, les cures i la qualitat de vida dels qui més ho necessiten a Ontinyent i els voltants”, ha subratllat.

Cal destacar que la vicepresidenta ha mantingut una trobada en l’Ajuntament d’Ontinyent amb l’alcalde del municipi, Jorge Rodríguez, la primera tinenta d’alcalde i vicepresidenta de la Diputació de València, Natalia Enguix, membres de la corporació i el director general de Vivenda, Juan Antonio Pérez Sala, amb els qui ha tractat assumptes d’interés que involucren totes institucions representades.

Per la seua banda, Rodríguez ha agraït “el suport de la Generalitat a este projecte, que compta ara amb un nou conveni amb el qual continuarem avançant en la transformació de la Cantereria”. De la mateixa manera, el primer edil ha destacat la implicació tant de la Generalitat com de la Diputació i l’Ajuntament en la nova residència, “que possibilitarà una millor atenció a més persones, a més de generar nous llocs de treball”.

Fecha: 24/07/2025